ไฟแนนซ์ทูเดย์
...บอกแล้วว่าคณะกรรมการสรรหากรรมการผู้จัดการแบงก์กรุงไทย ได้ตัวเอ็มดีคนใหม่แล้ว แต่ไม่รู้จะโยนหินถามทางว่าสนใจทั้ง บุญทักษ์ หวังเจริญ ซีอีโอแบงก์ทหารไทย ต่อมาก็ทาบ ดร.สุภัค ศิวะรักษ์ ซีอีโอธนาคารซีไอเอ็มบี (ไทย) จะปล่อยข่าวไปทำไม ในเมื่อมี &#8220;ตัวจริง&#8221; ที่วางเอาไว้พร้อมแล้ว
29 มิ.ย. 2555

...บอกแล้วว่าคณะกรรมการสรรหากรรมการผู้จัดการแบงก์กรุงไทย ได้ตัวเอ็มดีคนใหม่แล้ว แต่ไม่รู้จะโยนหินถามทางว่าสนใจทั้ง บุญทักษ์ หวังเจริญ ซีอีโอแบงก์ทหารไทย ต่อมาก็ทาบ ดร.สุภัค ศิวะรักษ์ ซีอีโอธนาคารซีไอเอ็มบี (ไทย) จะปล่อยข่าวไปทำไม ในเมื่อมี “ตัวจริง” ที่วางเอาไว้พร้อมแล้ว 
...ทั้งเฮียบุญทักษ์ และ ดร.แซม สุภัค ไม่ติดกับดัก เพราะอยู่ที่เก่าก็สบายใจ ผลงานออกมาก็เข้าเป้าดีอยู่แล้ว จะย้ายไปทำไมให้ปวดหัว และที่แน่ๆ เก้าอี้อาถรรพณ์ เอ็มดีแบงก์กรุงไทย ทำให้หลายคนขยาด จู่ๆ จะเอาขาข้างนึงไปอยู่ในคุกทำไม
...ช.ชดา ไปเปิดใจ เสี่ยจิ๋ว อภิศักดิ์ ตันติวรวงศ์ กรรมการผู้จัดการแบงก์กรุงไทยมาแล้วว่า จะฝากอะไรไว้ให้เอ็มดีคนใหม่บ้าง เร็วๆ นี้จะนำมาให้ได้อ่านกัน
...ช่วงนี้ เดอะโต้ง กิตติรัตน์ ณ ระนอง รองนายกฯ และ รมว.คลัง อวบแข่งกับนายกฯ ปู ไม่รู้เพราะเครียดหรือเพราะสูงวัยขึ้น แต่ ช.ชดา ขอชมเดอะโต้งว่า ท่านแต่งตัวได้เป็นเอกลักษณ์ในชุดพระราชทานผ้าไหมไทย นับเป็นรัฐมนตรีที่มีเอกลักษณ์เป็นของตัวเอง และเอกลักษณ์ที่โดดเด่นอีกเรื่องคือ เป็นคนใจน้อย อิอิ
...ไม่สังเกตคงไม่รู้ว่า ต้นทับทิมคู่หน้าธนาคารกสิกรไทย สำนักพหลโยธินนั้น ถูกปลูกขึ้นเมื่อตอนเกิดวิกฤตน้ำท่วมไทย ไม่เชื่ออย่าลบหลู่ หลังปลูกต้นทับทิมไม่เท่าไหร่ น้ำก็ท่วมขังอยู่สะพานควาย ไม่ข้ามมาที่พหลโยธิน ทั้งที่ใกล้กันนิดเดียว แต่กระสอบทรายบังเกอร์ที่ธนาคารเตรียมพร้อมกันน้ำเต็มอัตราศึกนั้น คุณปั้น บัณฑูร ล่ำซำ ซีอีโอธนาคารกสิกรไทยบอกชัดๆ ว่า เสียเงินกันไว้ดีกว่าเสียเงินแก้ ที่จะมีมูลค่ามหาศาลต่างกันมาก
...องค์อร อาภากร ณ อยุธยา ผู้ช่วยกรรมการผู้จัดการ ธนาคารไทยพาณิชย์ ถึงจะป่วยแต่ก็ต้องออกมาช่วยชี้แจงกรณีลูกค้าธนาคารโดนโจรไฮเทคปล่อยไวรัสโทรจันฝังในเครื่องคอมพิวเตอร์ และดูดข้อมูลการใช้ธนาคารอินเทอร์เน็ต ขโมยเงินออกไป 6 ราย เฉียด 6 แสนบาท แถมฝากบอกอย่ากลัวเทคโนโลยีแต่ต้องรู้จักป้องกันตัว จากโจรไฮเทคที่คอยแฮกข้อมูลผู้ประกอบสัมมาอาชีพอย่างเราๆ